Hoče, 27. 6. 2025

Številka: 023-1/2025-1/21AF

V skladu s prvim odstavkom 10. člena Navodil o izvajanju tutorskega sistema na Fakulteti za kmetijstvo in biosistemske vede Univerze v Mariboru, sprejetimi dne 18. 3. 2024 ter Spremembami in dopolnitvami Navodil o izvajanju tutorskega sistema na Fakulteti za kmetijstvo in biosistemske vede Univerze v Mariboru, sprejetimi dne 12. 6. 2025 (v nadaljevanju: Navodila o izvajanju tutorskega sistema na UM FKBV) ter v skladu z Navodili o izvajanju tutorskega sistema na Univerzi v Mariboru, št. 012/N 6/2023/400-AG, Fakulteta za kmetijstvo in biosistemske vede objavlja

**RAZPIS ZA IZBOR TUTORJEV ŠTUDENTOV IN KOORDINATORJA TUTORJEV ŠTUDENTOV**

**Fakultete za kmetijstvo in biosistemske vede Univerze v Mariboru**

**za študijsko leto 2025/2026**

Vljudno vabimo vse študente[[1]](#footnote-1), da podajo prijavo za tutorje študente Fakultete za kmetijstvo in biosistemske vede Univerze v Mariboru (v nadaljevanju: UM FKBV) ter koordinatorja tutorjev študentov UM FKBV.

Študentsko tutorstvo je oblika tutorske dejavnosti, pri kateri tutor študent svetuje, pomaga drugim študentom, jih usmerja in motivira med študijem.

**Pogoji in postopek izbire:**

1. **Tutor študent** je lahko vsak redno vpisan študent, ki je pred pričetkom izvajanja tutorstva (to je pred 1. 10. 2025) uspešno zaključil vsaj 1. letnik 1. stopnje, ni prejel disciplinskega ukrepa ter se je udeležil usposabljanja za tutorja študenta.
2. Študenti, ki so vsaj eno leto opravljali funkcijo tutorja študenta, lahko kandidirajo tudi za **koordinatorja tutorjev študentov**.
3. Kandidati oddajo prijavo na priloženem obrazcu do **četrtka, 31. 7. 2025,** v zaprti kuverti v tajništvu UM FKBV, Pivola 10, 2311 Hoče s pripisom Kandidatura za tutorja študenta – ne odpiraj!
4. Prijave bo pregledala in ocenila imenovana komisija, ki bo po potrebi opravila osebni razgovor s kandidati. Tutorje študente in koordinatorja tutorjev študentov bo na predlog imenovane komisije potrdil Senat UM FKBV.
5. Tutorji študenti in koordinator tutorjev študentov bodo imenovani za študijsko leto 2025/2026 od 1. 10. 2025 do 30. 9. 2026.
6. Imenovanim tutorjem bo določena skupina študentov, praviloma tako, da vsak tutor študent prevzame študente študijskega programa za katerega je kandidiral. Upoštevaje število kandidatur ter število študentov v posameznem študijskem programu, se lahko posameznemu tutorju študentu določijo tudi študenti več študijskih programov.
7. Delo tutorjev študentov ter koordinatorja tutorjev študentov se finančno nagradi v skladu z Navodili o izvajanju tutorskega sistema na UM FKBV.

**Naloge in obveznosti tutorjev študentov ter koordinatorja tutorjev študentov[[2]](#footnote-2)**:

**Tutorji študenti** organizirajo mesečna tutorska srečanja, ki se lahko izvedejo v živo ali preko spleta »na daljavo«; študentom svetujejo kako razrešiti ali kam se obrniti po pomoč za razrešitev študijskih in drugih izzivov; vodijo evidenco o opravljenih tutorskih urah in evidenco pogostih vprašanj študentov; dajejo predloge za izboljšanje tutorskega sistema. Razen navedenega:

* so se tutorji študenti dolžni udeležiti **obveznega letnega usposabljanja**, ki ga organizirajo strokovne službe rektorata; program in časovni razpored usposabljanj je priložen razpisu. Za študente, ki so usposabljanje uspešno opravili v letu 2024, in se bodo ponovno prijavili na razpis za tutorje študente, udeležba ni obvezna.
* tutorji študenti skupaj s tutorji učitelji izvedejo prvo tutorsko srečanje s študenti novinci na uvajalni dan, z ostalimi letniki pa najkasneje do 15. 10. 2025,
* do 30. 9. 2026 podajo koordinatorju tutorjev učiteljev in koordinatorju tutorjev študentov pisno poročilo o svojem delu; vzorec poročila je priložen.

**Koordinator tutorjev študentov** skrbi za izvajanje tutorstva na fakulteti, ga koordinira in nadzoruje; nudi pomoč ostalim tutorjem študentom pri njihovem delu; sodeluje s koordinatorjem tutorjev učiteljev; vodi evidenco o opravljenih tutorskih urah in evidenco pogostih vprašanj ter letno poroča o študentskem tutorstvu študentskemu svetu in komisiji, pristojni za študijske zadeve.

Univerza v Mariboru

Fakulteta za kmetijstvo in biosistemske vede

dekan

red. prof. dr. Aleš Gregorc

Priloge:

* obrazec za kandidaturo tutorja študenta oz. koordinatorja tutorjev študentov v študijskem letu 2025/2026
* vzorec poročila o tutorskem delu
* terminski razpored obveznega usposabljanja tutorjev študentov v študijskem letu 2025/2026

1. Izrazi, ki se nanašajo na osebe in so zapisani v moški slovnični obliki, se uporabljajo kot nevtralni za vse spole. [↑](#footnote-ref-1)
2. Točen opis nalog izhaja iz Navodila o izvajanju tutorskega sistema na Univerzi v Mariboru, št. 012/N 6/2023/400-AG ter Navodil o izvajanju tutorskega sistema na UM FKBV. [↑](#footnote-ref-2)